CELEX: 32019D2251
Language: fi
Date: 2019-12-19 00:00:00
Title: Neuvoston täytäntöönpanopäätös (EU) 2019/2251, annettu 19 päivänä joulukuuta 2019, järjestelystä korvauksen maksamiseksi jäsenvaltiolle, jonka kansallinen jäsen on valittu Eurojustin puheenjohtajaksi

30.12.2019   
               
               
                  FI
               
               
                  Euroopan unionin virallinen lehti
               
               
                  L 336/310
               
            
         NEUVOSTON TÄYTÄNTÖÖNPANOPÄÄTÖS (EU) 2019/2251,
         annettu 19 päivänä joulukuuta 2019,
         järjestelystä korvauksen maksamiseksi jäsenvaltiolle, jonka kansallinen jäsen on valittu Eurojustin puheenjohtajaksi
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan unionin rikosoikeudellisen yhteistyön virastosta (Eurojust) ja neuvoston päätöksen 2002/187/YOS korvaamisesta ja kumoamisesta 14 päivänä marraskuuta 2018 annetun Euroopan parlamentin ja neuvoston asetuksen (EU) 2018/1727 (1) ja erityisesti sen 12 artiklan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Asetuksen (EU) 2018/1727 ja Eurojustin työjärjestyksen mukaisesti Eurojustin puheenjohtajaksi valitulla kansallisella jäsenellä on lisätehtäviä.
                  
               
                     (2)
                  
                  
                     Eurojustin puheenjohtajan tehtävien hoitaminen vaikuttaa sen jäsenvaltion varajäsenen ja avustajan työmäärään, jonka kansallinen jäsen on valittu puheenjohtajaksi, ja asianomainen jäsenvaltio voi päättää lähettää toisen asianmukaisen pätevyyden omaavan henkilön vahvistamaan kansallista osastoa puheenjohtajan toimikauden keston ajaksi.
                  
               
                     (3)
                  
                  
                     Asetuksen (EU) 2018/1727 11 artiklan 7 kohdassa säädetään muun muassa, että jos jäsenvaltio lähettää toisen asianmukaisen pätevyyden omaavan henkilön, asianomaisella jäsenvaltiolla on oikeus hakea korvausta.
                  
               
                     (4)
                  
                  
                     Korvausjärjestelyllä olisi varmistettava tasapuolinen kohtelu elinkustannusten ja muiden asiaan liittyvien kulujen korvauskäytännössä puheenjohtajaksi valitun kansallisen jäsenen ja asianomaisen jäsenvaltion lähettämän toisen asianmukaisen pätevyyden omaavan henkilön välillä.
                  
               
                     (5)
                  
                  
                     Asetus (EU) 2018/1727 ei sido Tanskaa, eikä Tanska sen vuoksi osallistu tämän päätöksen, jolla pannaan täytäntöön asetus (EU) 2018/1727, hyväksymiseen eikä soveltamiseen.
                  
               
                     (6)
                  
                  
                     Asetus (EU) 2018/1727 sitoo Irlantia ja Yhdistynyttä kuningaskuntaa, ja sen vuoksi ne osallistuvat tämän päätöksen, jolla pannaan täytäntöön asetus (EU) 2018/1727, hyväksymiseen ja soveltamiseen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Jäsenvaltion, jonka kansallinen jäsen on valittu Eurojustin puheenjohtajaksi ja joka on lähettänyt tästä syystä toisen henkilön kansalliseen osastoonsa ja on näin ollen asetuksen (EU) 2018/1727 11 artiklan 7 kohdan nojalla oikeutettu hakemaan korvausta Eurojustin kollegiolta, jäljempänä 'kollegio', kyseisen toisen henkilön osalta, on sisällytettävä hakemukseensa seuraavat tiedot:
               
                           a)
                        
                        
                           asianomaisen jäsenvaltion päätös kyseisen henkilön lähettämisestä;
                        
                     
                           b)
                        
                        
                           perustelut tarpeelle vahvistaa kansallista osastoaan lisääntyneen työtaakan vuoksi;
                        
                     
                           c)
                        
                        
                           tiedot lähetetyn henkilön kansallisesta kuukausibruttopalkasta;
                        
                     
                           d)
                        
                        
                           tiedot lähetetylle henkilölle kansallisen lainsäädännön nojalla korvattavista elinkustannuksista ja muista asiaan liittyvistä kuluista;
                        
                     
                           e)
                        
                        
                           tiedot tilistä, jolle korvaus on maksettava.
                        
                     
            
               2.   Asianomaisen jäsenvaltion on lähetettävä korvaushakemus kollegiolle kuuden kuukauden kuluessa henkilön lähettämistä koskevan päätöksen tekemisestä.
            
         
         
            2 artikla
            
               1.   Kollegio päättää korvauksen myöntämisestä kolmen kuukauden kuluessa hakemuksen vastaanottamisesta.
            
            
               2.   Asianomainen jäsenvaltio on oikeutettu korvaukseen niin kauan kuin sen kansallinen jäsen toimii puheenjohtajana ja siltä ajanjaksolta, jona asianomainen henkilö on lähetettynä.
            
         
         
            3 artikla
            
               1.   Asetuksen (EU) 2018/1727 12 artiklan 3 kohdan mukaisesti Eurojust korvaa asianomaiselle jäsenvaltiolle:
               
                           a)
                        
                        
                           50 prosenttia lähetetyn henkilön kansallisesta kuukausibruttopalkasta ja
                        
                     
                           b)
                        
                        
                           lähetetystä henkilöstä asianomaiselle jäsenvaltiolle tosiasiallisesti aiheutuneet elinkustannukset ja muut asiaan liittyvät kulut.
                        
                     
            
               2.   Edellä 1 kohdan b alakohdassa tarkoitetut kulut korvataan ainoastaan, jos lähetetyllä henkilöllä on kansallisen lainsäädännön nojalla oikeus jonkinlaisiin korvauksiin tai menoja vastaaviin maksuihin, jotka ovat luonteeltaan verrattavissa Euroopan unionin virkamiehiin sovellettavien henkilöstösääntöjen (2), jäljempänä 'henkilöstösäännöt', liitteessä VII säädettyihin korvauksiin, kuten perhelisät, ulkomaankorvaus tai korvaus tehtävän vastaanottoon liittyvistä kuluista, mukaan lukien asettautumiskorvaus, uudelleenasettautumiskorvaus, matkakulut, muuttokulut ja päiväraha.
            
            
               3.   Eurojust korvaa asianomaiselle jäsenvaltiolle kyseisessä jäsenvaltiossa sovellettavien ehtojen ja rahoitusrajojen mukaisesti. Korvaukset eivät missään tapauksessa saa ylittää henkilöstösääntöjen liitteessä VII säädettyjä korvausten tai menoja vastaavien maksujen enimmäismääriä.
            
         
         
            4 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 19 päivänä joulukuuta 2019.
            
               
                  Neuvoston puolesta
               
               
                  Puheenjohtaja
               
               K. MIKKONEN
            
         
         
            (1)  EUVL L 295, 21.11.2018, s. 138.
         
            (2)  Neuvoston asetus (ETY, Euratom, EHTY) N:o 259/68, annettu 29 päivänä helmikuuta 1968, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta sekä yhteisöjen virkamiehiin tilapäisesti sovellettavien erityisten toimenpiteiden laatimisesta (EYVL L 56, 4.3.1968, s. 1).